Vécsei Anna

**ALBERTCAMUS**

egyfelvonásos

SARTRE

VIRÁG

FUTÁR

ALBERTCAMUS − macska

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*A cselekmény helyszíne: A magyar főváros: Budapest. Történik 2020-ban egy budai lakásban.*

*Egy férfi (vagy nő) áll a szoba közepén. Elegáns háziköntöst visel, a lábán bélelt bőrpapucs. Az egykori nagypolgári lakásban még ma is ott a hajdani csillár, és a jelentős belmagasságot sem regulázza semmiféle galéria. A szoba közepén asztal, íróasztal, hat szék. Körbe-körbe a szokásos faltól-falig könyvespolc-rendszer. Főszereplőnk egy Stühmer bonbonosdobozzal bíbelődik. A belseje üres, olyan, mint egy aprócska színház, televízió vagy kézikamera. Ki minek látja.*

SARTRE Kedves Hölgyeim és Uraim! Nagyra becsült publikum! Engedjék meg, hogy bemutatkozzam. Sartre professzor vagyok a híres színész, ő pedig a macskám: Albertcamus.

*Szünet.*

SARTRE Ejnye, Albertcamus. Gyere ide szépen az ablakból, és köszönj a hölgyeknek és uraknak! *(itt a bonbonosdoboz felé mutat, amivel "rögzíti" az adást.)* Jó, akkor később. *(suttogva)* Amint látják Albertcamus nem nagyon bírja a karantént. Pedig alig két hete tart, mi lesz itt később! Hajaj! Igaz ugyan, hogy Albertcamus számára ez annyi mint...*(számol)* életének az egytizede. Bezzeg én már évtizedeket leéltem a karantén előtt. Fontos évtizedeket! Jelentős évtizedeket!

Ahogy mondtam, színész vagyok. A probléma az, hogy bezártak mind a színházak. A járvány miatt − hisz tudják. Nincs kinek játszanom. Albertcamust nem érdekli a színház, apatikus alkat. Ezért találtam ki ezeket a házi közvetítéseket, hogy az én szeretett közönségem mégse maradjon teljesen... egy pillanat!

*Hallgatózik. Csönd.*

SARTRE Úgy hallom, csörög egy telefon. Az Önöké? Netán bekapcsolva hagyta valamelyikük? Jól tették! Ilyen vészterhes időkben sosem tudhatjuk, mikor hív fel a Tesco-futár *(az órájára néz)*. És itt lép be a becsület kérdése. Mert azt semmi szín alatt sem engedhetjük, hogy magára hagyottan álldogáljon a kaputelefonnál, miközben a befelé igyekvők meg a kifelé settenkedők jó másfél méteres sugárban kerülgetik…szegény pára! Hogy ő vegye magára mind a ferde pillantásokat! Miközben a mi vajunk, a mi magyar tejünk, a mi Pick rúdszalámink lóg ki a szatyrából! *(köhögve)* Vegyék már fel azt a telefont!

Erről jut eszembe, hogy nekem is fel kellene hívnom egy-két szomszédomat. Akkor amíg maguk telefonálnak, én is elintézem az ügyeimet. Találkozzunk mondjuk…hétkor! Színházi időben. Ne feledjék, pontban hétkor! *félre* Nagyon jó lesz így.

*Szünet*

SARTRE Lennie kell egy listának valahol *(kotorászik)*, amit a közösképviselő dobott be a postaládámba. Ez egy elég rendes ház. Az is igaz, hogy én szinte sose vagyok itthon. Albertcamus talán többet tudna mondani róluk. Albertcamus, gyere le az ablakból!

*A macska továbbra sem mozdul. Sartre átnéz a feje fölött. Az utcára néző ablakból épp a ház főbejáratára látnak. Albertcamus rezzenéstelen pofával figyel.*

SARTRE Mit nézel annyira!? Ő egészen ismerős. Ugye az egyik szomszédunk? Maszk nélkül. No lám! Kesztyű nélkül nyitja a bejárati ajtót. Most visszalép. Valaki más előretolakodott. Szerintem itt nem volt meg a másfél méter. Te mit mondasz Albertcamus? Ugye, hogy nem volt meg! Látom a szemedben, hogy nem. Kiállítsuk őket? Helyes. Kihúzom mindkettőt a listáról. Maradt még...hm…hm huszonnégy lakás... durván nyolcvan szomszéd. Négyhónapos karanténnal számolva az annyit mint...Oh, bőven elég lesz. Na, akkor lássuk ezt a kedves nevű hölgyet, Virágnét.

VIRÁG Ki az és mit akar?

SARTRE Sartre színész vagyok a második emelet 3-ból. Arra gondoltam felhívom, hogy nincs-e szüksége valamire.

VIRÁG Nem ismerem magát.

SARTRE Semmi probléma, biztosan túl elfoglalt, hogy színházba járjon. Megkérdezhetem, mivel foglalkozik?

VIRÁG Semmi köze hozzá. Valami közvélemény-kutató maga, vagy micsoda?

SARTRE Dehogy kedves hölgyem!

VIRÁG Uram.

SARTRE Uram? Nekem az van ideírva, hogy Virágné.

VIRÁG Az anyám. De ő nem akar közvélemény-kutatókkal beszélgetni.

SARTRE Mondtam már, hogy színész vagyok.

VIRÁG Úgy tudom, bezártak a színházak.

SARTRE Látom, mégis csak érdekli a kultúra. Örülök neki!

VIRÁG Nem érdekel. Arra akarok kilyukadni, hogy színészként bizonyára más megélhetés után kellett néznie és most közvélemény-kutatással foglalkozik. Azt hiszem, leteszem.

SARTRE Mégis mit képzel...Ne, ne tegye le!...Itt van?

VIRÁG Itt vagyok.

SARTRE Tudja mit? Meséljen róla, Ön szerint mégis mit mérek fel? (*közben teát tölt magának, szivarra gyújt, egyszóval kényelembe helyezi magát. Albertcamus neki háttal, rendületlenül az utcát lesi.*)

VIRÁG Biztosan arra kíváncsi, hány számítógépünk van, meg felvettük-e a babaváró hitelt. Mittudomén. Hogy támogatjuk-e a megújuló energiákat. Vagy hogy elégedettek vagyunk-e a járványügyi intézkedésekkel.

SARTRE És elégedettek?

VIRÁG Most provokál?

SARTRE Nem értem.

VIRÁG Maga provokál engem. Maga egy provokatőr. Azt várja, hogy azt mondjam, nem vagyok elégedett. És akkor leadja a drótot.

SARTRE Milyen drótot? Kinek? Hiszen az egész a maga ötlete volt...

VIRÁG Engem lecsuknak és maszkokat fogok gyártani a börtönben, az anyám pedig egyedül marad és jó eséllyel éhen hal, mert nem tud magának az interneten rendelni. Én vagyok, aki kezelni tudja az internetet, érti ezt maga? Érti, hogy milyen alapvető szerepem van nekem ebben a családban? Létfontosságú! Fel tudja ezt fogni egy ilyen színész, egy ilyen Szart.

SARTRE Nem is tudom, mit mondjak. Én csak oda akartam telefonálni, hogy minden rendben van-e. Eszembe sem volt feljelenteni.

*Csönd*

VIRÁG No, no. Nem kell mindjárt megbántódni.

SARTRE Akkor nem is zavarok tovább.

VIRÁG Most meg hova megy? Talán mennie kell?

SARTRE Ezt hogy érti?

VIRÁG Rám akarja tenni a telefont.

SARTRE Egyszerűen csak mennem kell.

VIRÁG Hová?

SARTRE Hogyhogy hová.

VIRÁG Talán fontos találkozója van? Moziba siet, vagy randevúra? Le kell vinnie a kutyát...?

SARTRE Én…

VIRÁG Próbája lesz, díjkiosztó, netalán kihagyhatatlan köredzés a konditeremben?

SARTRE A konyhába kell mennem.

VIRÁG Úgy. És mit csinál a konyhában, ha megkérdezhetem?

SARTRE Főzök.

VIRÁG Úgy. És mit főz, ha nem vagyok túl indiszkrét?

SARTRE Rizses húst.

VIRÁG Érdekes...

SARTRE …

VIRÁG És milyen húsból, ha lenne olyan szíves?

SARTRE Csirkéből. Azt hiszem.

VIRÁG Hohó, hiszen a csirkének 3000 kilója. Honnét van egy állástalan színésznek ennyi szórni való pénze? Vagy van valami mellékállása is?

*Csönd.*

VIRÁG Netán közvéleménykutató?

*Csönd.*

VIRÁG Halló, halló, halló! Megszakadt. (az anyjának) Megyek anya, ne ordíts! Nem téged kerestek. Talán nekem nem jár öt perc pihenés? Én már fel se hívhatom a barátaimat? Mi ez, diktatúra?

*Sartre ingerülten felkel az asztalról és odaviharzik a macskájához. Albertcamus kifelé néz, semmi sem árulja el a magatartásából, hogy követte a szobában zajló eseményeket.*

SARTRE Te ismered ezeket, Albertcamus? Ezeket a Virágékat? Tudtad, hogy a fiú bolond? Igazán szólhattál volna, mielőtt felhívtam. Nem, most már késő. Mondom, késő itt tekeregni a kezem körül! *(az íróasztalon hagyott listára esik a pillantása)* Nagypofájú, Kénköves, Lidérczki, Pinafogó. Melyiket. Ezt? No, egyiket se? Semmi hasznom belőled, átkozott macska!

*Ezúttal jól hallható csöngetés. A futár az.*

SARTRE *(az órájára pillant)*: Itt van. Nehogy odamenj, te őrült! Még elkapsz valamit. Vissza! Vissza, ha mondom. Majd én átveszem. (*Nagy üggyel-bajjal felteszi a maszkot. Az orrára passzol, de a szájánál minden irányból szabadon áramlik be a levegő. Küzd vele. Mérgesen lecsapja. Újrakezdi. Rázárja a macskára a szobaajtót, és határozott léptekkel a bejárati ajtó irányába indul.)* Nincs itt senki. Érdekes, pedig már fel kellett volna érnie. *(lenéz és meglátja az udvaron kialakított belső kertben. Egy tuja mögött ácsorog, néha kikandikál, felfelé kémlel. Maszkot visel és rengeteg sok zacskó van nála.)* Hé, Uram, maga meg...mit csinál jóember?

FUTÁR Csss...rejtőzködöm.

SARTRE És ki elől?

FUTÁR Van itt egy nő a másodikon. A szomszédja.

SARTRE Azt mondja egy nő? Jó nő? Ja, mindegy. És miért rejtőzködik előle?

FUTÁR Azért, mert veszélyes.

SARTRE Beteg?

FUTÁR Olyasmi.

SARTRE *félre* Biztos arra gondol, hogy nem tesztelték. Hálistennek egyes emberek igen jól megérzik magukon a betegséget és előzékenyen otthon maradnak. Öndiagnoszták. Ismertem ilyeneket. (*a futárnak*). De jöjjön már föl, hiszen magánál van a csomagom!

FUTÁR Csss....ne ordítozzon, mert nem viszek semmit!

SARTRE Hát ez már mégis csak furcsa. Hogy ő nekem nem hoz semmit. Fiam...

FUTÁR Ezt ne...ezt el ne kezdje...

SARTRE Jó, akkor uram. Így megfelel? Uram, én azt a csomagom kifizettem, és ha nem hozza fel, akkor minden az Ön és a kollégái iránt érzett tiszteletem ellenére, kénytelen leszek feljelenteni.

FUTÁR *(suttogva ordítja)* Felviszem, érti? Felviszem, csak nem a folyosón át.

SARTRE De akkor hogyan? Ideröpül?

FUTÁR *(méregeti a távolságot a belső kert felől az emeletek között…)* Felmászom.

SARTRE Ez őrültség! *félre* Na, de már késő. Itt mászik. Egek! No jó, segítek… Egész jól mászik.

FUTÁR Ne nyúljon hozzám!

SARTRE Jó-jó, csak ne erőlködjön, mert bepálik a maszkja! Kis vízcseppek lesznek rajta odabent. És azon megülnek ám a vírusok. Vagy nem. Valójában fogalmam sincs. *félre* A fenébe, mindjárt leesik! Hozok egy kötelet. (*a macskának, aki megpróbál kiszökni a nyitva maradt ajtón*:) Vissza, Albertcamus, haszontalan teremtmény! A te vacsoráddal szenvedünk ennyit! Ahelyett, hogy egeret fognál! *félre* Álljunk csak meg, hiszen ennek semmi értelme. Hogy foghatna egeret? Csak nincs egér a lakásomban?! És miért veszélyes a szomszéd nő? Ennek sincs értelme. Semminek sincs értelme. Semminek. (*elgondolkodva)* Csak nem rabló ez az ember? *(mikor visszaér a kötéllel)* Mutassa az igazolványát!

FUTÁR *(lihegve, fél lába a korláton, a másik félemelettel lejjebb, a falon támaszkodik)*: Ember, ne szórakozzon már velem!

SARTRE Azonnal mondja meg, mi baja a szomszédommal!

FUTÁR *(lihegve)*: Az a bajom, hogy állandóan fogdos és meg akar csókolni.

SARTRE *(megenyhül)*: És nincs rajta maszk, világos. Ez már baj.

FUTÁR I-igen. Kivéve, hogy van.

SARTRE Mi?

FUTÁR Maszk. Maszk, az van rajta.

SARTRE És úgy akarja megcsókolni? Abszurdum. De akkor mire mondta, hogy nincs? Á, tudom. Kesztyű.

FUTÁR Az is van. Kesztyű is. Sárga gumikesztyű.

SARTRE Hát ha maszk is van, meg kesztyű is van, akkor igazán nem tudom elképzelni, hogy mi az, ami nincs rajta.

FUTÁR Hát ha annyira tudni akarja, akkor ruha. Ruha nincs rajta.

SARTRE Semmi?

FUTÁR Semmi.

*Csönd*

SARTRE Megértem magát fiatal barátom. Jól tette, hogy hozzám fordult az ügyben. Gondolkodom rajta. És szemmel tartom. Sárga gumikesztyű. Sárga… Mit csinál?

*A futár gyorsan ledobja a csomagokat és átveti az egyik lábát a korláton. Rémült arcot vág, ijedtében még a sapkáját is leveri. A Sartre-éval szomszédos ajtó mögött egy árny bukkan fel, némi képzelőerővel akár meztelen női test is lehet.* SARTE *kíváncsian* *vár, mégsem történik SEMMI.*

SARTRE Akkor hát a viszontlátásra két hét múlva. És gondolkodni fogok rajta! (*a macskának*) Szegény ördög! Várj, előbb letörlöm! (*Mindent végig spriccel fertőtlenítővel. A konzerveket, a tetőket, a macskát, a levegőt*). Láttad, hogy nem jött kenyér? Kénytelenek leszünk sütni. Egy finom kis cipót. *Fütyörészik*. Válasszunk egy formás befőttesüveget a kovásznak. Megvagy! Mész is szépen a sütőbe. Csí-rát-la-nít-unk! A fedőt is betegyük mellé? Miért ne? Most pedig együnk!

*Esznek.*

SARTRE Tudod, Albertcamus mostanság egyre többet gondolok rá, hogy ki kellene költöznünk a városból. Valami csendes vidéki helyre. Most, hogy már kenyeret sütünk -- én a híres Sartre színész! Ki gondolta volna ezt két hónappal ezelőtt!? Vajon mit szólna szeretett közönségem?

*Szünet.*

SARTRE Azt hiszem tetszene nekik.

*Szünet.*

SARTRE Foglalkozhatnánk állattartással. Lehetnénk önellátók. Komposztálnánk és a kis patak segítségével, ami a ház alatt folyna át − hajdani malomház − még a vízenergiát is felhasználhatnánk. És lenne egy tehenünk, aki benézne reggelente az ablakon. Engedném, hogy megnőjön a hajam, és összefogva hordanám. Így. Kényelmes, de nem túl bő ruhákat viselnék, a lehető legpraktikusabbakat. Földszíneket és erős cipőket. De a házat vidám színekre festeném. Hát ez mi?

*Csöngetés. Elindul a folyosón, de mire odaér senki sem áll az ajtó előtt. Felveszi a telefont.*

VIRÁG Halló, maga ég.

SARTRE Nem értem, ki beszél?

VIRÁG Virág vagyok.

*Pittyegés, még valaki hívja. Felveszi.*

SARTRE Halló.

FUTÁR Kijutottam.

SARTRE Nagyon örülök, akkor a legközelebbi viszontlátásra.

FUTÁR Most látom, hogy nem vittem föl a kenyeret. Kigurult a zacskóból!

SARTRE Várjon egy percet, a másikon beszélek. (*átkapcsol*). Na, mondja!

VIRÁG Maga egy zseniális figura!

SARTRE Igazán kö…

VIRÁG Megvárat, amikor a tudomására hozom, hogy ég a lakása?

SARTRE Hogyhogy?

VIRÁG Hiszen füstöl. Az ablakból látom.

*Pittyegés. Felveszi.*

FUTÁR Itt van még?

SARTRE (*kirohan a szobából*) Felejte el a kenyeret! Majd csak megleszünk valahogy!

FUTÁR Hálásan köszönöm!

SARTRE Semmiség!

FUTÁR Megtenné, hogy nem említi ezt a bevásárlóközpontnak? Legközelebb két veknivel viszek, esküszöm. Nem tudnék meg egyszer felmászni.

SARTRE Persze-persze.

FUTÁR Igazán röstellem…

SARTRE *futás közben átesik a riadtan szaladgáló Albertcamus-n.* Hogy a rosseb…!

*Szünet. Pittyegés. Sartre megtalálja a padlón a telefont. Nagy nehezen rányomja az ujját a kijelzőre és… kihangosítja.*

VIRÁG Itt van, maga őrült? Egyre jobban füstöl. Miért nem megy már ki a konyhába és nézi meg! Már a szomszédnője is észrevette. Nem hallja, hogy dörömböl?

*Dörömbölnek az ajtón.*

SARTRE (*négykézláb bekúszik*): Huh, az áldóját. Először is leoltjuk. Ezt kiszedjük, ezt bedobjuk...

*Pittyegés. Nem veszi fel.*

FUTÁR Halló, halló. Most látom, hogy ...halló...

SARTRE *(Albertcamus-höz)* Nehogy ide gyere, alo mars!

VIRÁG Eszemben sincs odamenni!

SARTRE Kifelé!

FUTÁR Halló...?

VIRÁG Mi történik? Húzza már el a függönyt, hogy jobban lássam!

SARTRE Ez a rohadt tető!

VIRÁG Haver, ne hívjam a tűzoltókat? Elég sok füst jön ki azon az ablakon.

SARTE Isten ments! Járvány idején mindenkinek *(köhög)* meg kell oldania *(köhög)* a maga apró-cseprő *(hosszabban köhög)* problémáit. Aú!

VIRÁG Most meg mi van, megsérült?

*Lábasok csörögnek, konyharuhával kipiszkálja a szénné égett aluminium tetőt a sütőből és messzire rúgja. Majd egy hirtelen mozdulattal valósággal feltépi az ablakot.*

SARTE Eltűnt.

VIRÁG Kit tűnt el?

SARTE A nő, aki az előbb dörömbölt.

VIRÁG Ja, az? El.

SARTE Hát ez meg mi?

VIRÁG Micsoda?

SARTRE Csss....Hallgasson! *(bemegy a belső szobába)* Albertcamus, hol vagy? Merre vagy? Nincs sehol.

VIRÁG Figyeljen ide, ha elment, elment. Úgysem tudott volna segíteni magának. Tök meztelen volt.

SARTE A macskám tűnt el, érti? Őt nem látta véletlenül? *(Köhög)* Rohadt füst!

VIRÁG Nem is tudom, fekete volt?

SARTE Nem, vörös.

VIRÁG Akkor lehet.

SARTRE ...

*Ebben a pillanatban a belső szoba ablakában megjelenik* a FUTÁR feje: Ne aggódjon, csak én vagyok! Nézze, itt a kenyere!

SARTRE Nehogy bejöjjön!

FUTÁR Mi ez a füst, csak nincs tűz?

SARTRE Az az átkozott kenyér.

FUTÁR Odaégett?

SARTRE Nem éppen.

FUTÁR Hát?

SARTRE Tudja a kovász...

N*em figyel, végig a macskát keresi, benéz a bútorok alá, mindeközben automatikusan a fülére szorítja a telefont*.

FUTÁR A kovász égett oda? *(a tekintetével ő is a macskát keresi*.) Hát az? *(a Stühmer bonbonosdobozra mutat)*

SARTRE Nem, hanem az üveg. Vagyis a teteje. Hosszú. *(követi a futár ujját)* Kamera. Élő színházi közvetítést adok. *(az órájára néz, megrökönyödve)* Tíz perc múlva. Albertcamus, Albertcamus, merre vagy? Nincs odakint?

*A futár körülnéz odakint, közben elveszti az egyensúlyát és leesik*: Ajaj!

*Sartre odarohan. Másfél méterre tőle megmerevedik. Látja, hogy a futárnak sikerült kapaszkodót találnia az első emeleti párkányban. Ekkor veszi észre a macskát, aki a szomszéd nő ablakában ül. Albertcamus*

SARTRE Gyere vissza! Bocsáss meg! Soha többé nem beszélek így veled. Értsd meg, egészen kifordultam önmagamból. Színész vagyok, megfosztva a közönségemtől. Albertcamus én nem úgy értettem! Vannak nézeteltéréseink, de kinek nincsenek? Minden együttélés nehéz. Te hullajtod a szőrödet, én szivarozom. Légy szíves, ne menj be azon az ablakon! Az a nő meztelen. És sárga gumikesztyűt hord. Gondolj bele, milyen érzés lesz, ha megsimogat! Ráadásul, adott körülmények között, ez a kapcsolatunk végét jelentené. Értsd meg, ha belépsz azon az ablakon...

VIRÁG *(a telefonból, sírásba fúló hangon)*: Hát van szíve ennek a macskának? Hiszen bocsánatot kért.

FUTÁR *(a párkányról lógva)*: Mi a kedvenc étele?

SARTRE Maga még itt van? A szardínia. *(Egy pillanatra megmerevedik, majd kirohan a konyhába. Nemsokára egy doboz szardíniával tér vissza. Leint a futárnak, hogy menjen a fenébe*) Jól van, menjen már, ember! Köszönöm a kenyeret! Igazán túlzásba vitte! Magát ki kellene tüntetni!

FUTÁR Mondja, melyik adón megy a közvetítés?

SARTRE (*elgondolkodva)* Ja, Netflix. HBO GO. Nem is tudom. Mindkettővel tárgyaltam.

FUTÁR Hűha, gratulálok!

VIRÁG (*továbbra is a telefonból*) Hahó, van ott valaki…

SARTRE (*Albertcamus-höz, bocsánatkérően*) Tudom, hogy nem ez a kedvenced. *szégyenkezve* *Helyettesítő* *termék*. Kérlek Albertcamus, légy kicsit alázatosabb! Légy belátó! Egy ilyen intelligens állat!.... (*a macska vonakodva megadja magát)* Ez az, szépen lassan, óvatosan...nehogy lenézz...!

*Szünet.*

VIRÁG Hékás...

SARTRE Maga még itt van? Hadd köszönjem meg, hogy…

VIRÁG Most már megvárnám a végét, ha nem bánja.

SARTRE Semmi akadálya. De figyelmeztetnem kell, hogy Albertcamus él-hal a hosszabbításokért.

*A macska beugrik. A futár időközben leért. Valaki dühösen bevágja az ablakot a szomszédban.*

*(Végre) csönd van.*

*Sartre visszahanyatlik egy karosszékbe, szivarra gyújt. Kihangosítja a telefont és szabad kezével az ölében összegömbölyödő Albertcamus-t simogatja.*

VIRÁG (*képtelen visszafojtani a kíváncsiságát)* Gondolja, hogy azért szökött meg, mert nem akar magával élni?

SARTE (*filozofikus-megfontoltan*) Azt gondolom, valamiféle belső késztetés vezette. De nem az, amit maga említett. Hanem egy másik fajta. *Szünet*. Talán figyelmeztetni akarta a tetőn lakó macskákat.

VIRÁG Laknak macskák a tetőn?

SARTRE Persze, egy egész kolónia, nem tűnt fel?

VIRÁG Fogalmam sem volt róla. És hol járnak át?

SARTRE Sehol, tudtommal ott élnek. A padláson és a tetőteraszon. És galambok is vannak.

VIRÁG Ne mondja!

SARTRE Afféle paradicsomi állapotban élnek együtt. Mint a természeti népek törzsei. Olykor-olykor persze feláldoznak valakit maguk közül a többség kedvéért. Ha épp nincs egér vagy patkány. De minthogy mindenki valóban egyenlő, senki sem lázad fel a közösség szabályai ellen. A járvány kezdete óta tart és képzelje – működik.

VIRÁG És ezt honnét tudja?

SARTRE Természetesen Albertcamus-től.

VIRÁG Ember, egészen új dimenzókat nyit meg előttem. Micsoda macskája van!

SARTRE Nekem csak az számít, hogy visszajött.

*Szünet.*

VIRÁG Lehet, hogy nem is haragudott, csak szabad akart lenni. Vajon miért gondolta mégis meg magát?

SARTE (*maga elé* *mosolyog, majd az órájára néz)* Elnézést, de kezdődik a közvetítés.

VIRÁG Akkor én nem is zavarok. Hívjon, ha szüksége van valamire. Itt vagyunk a közelben. És sok sikert a karaténhoz!

SARTRE Magának is, Virág úr.

VIRÁG (*elérzékenyülve)* Berci. Mint a macskája.

SARTE (*szórakozottan)* Micsoda véletlen! *(a kamerába: megismétlődik a kezdőjelenet)* Kedves Hölgyeim és Uraim! Nagyra becsült publikum! Engedjék meg, hogy bemutatkozzam. Sartre professzor vagyok a híres színész, ő pedig a macskám: Albertcamus.

Ejnye, Albertcamus. Gyere ide szépen az ablakból, és köszönj a hölgyeknek és uraknak! *(itt a bonbonosdoboz felé mutat, amivel "rögzíti" az adást.)* Jó, akkor később.

*(egy pillanatra eltakarja a bonbonosdoboz képernyőjét és gyengéden leszól az ölében pihenő Albertcamus-nek.)*

Nincs az a karantén, ami két ilyen összeillő állatot elidegeníthetne egymástól. Igaz-e, öreg cimborám, Albertcamus?

*Sötét*.

2020